Neymar asaidia PSG kukanyaga Gala
Language: Swahili | Genre: News

PARIS, UFARANSA 
Nyota Neymar alionyesha mioto yake katika Klabu Bingwa Ulaya (UEFA) baada ya mwaka mzima wa kutochezeshwa, kwa kufunga bao moja na kumega pasi mbili zilizozaa matunda huku Paris Saint-Germain (PSG) ikikanyaga Galatasaray bila huruma 5-0 Jumatano. 
Mauro Icardi na Pablo Sarabia walifungia PSG katika dakika 45 za kwanza uwanjani Parc des Princes, huku Neymar, ambaye ni mchezaji ghali duniani, akiongeza bao la tatu mapema katika kipindi cha pili. 
Kylian Mbappe alifanya uongozi wa PSG kuwa 4-0 kabla ya mchezaji wa akiba Edinson Cavani kuhitimisha kupitia penalti safi katika dakika za lala-salama. PSG, ambayo tayari ilikuwa imefuzu kuingia raundi ya 16-bora kama washindi wa Kundi A, ilimaliza mechi zake kwa alama 16, tano mbele ya Real Madrid. 
Hata hivyo, Neymar ndiye alitoa mchango mkubwa katika mchuano huo, siku nne tu baada ya kungara klabu hiyo yake ikizima Montpellier 3-1 ligini. Alikuwa amesumbuliwa na majeraha kwa mmoja baada ya mechi yake mwisho ya Bara Ulaya dhidi ya Red Star Belgrade. 
Neymar alikuwa tayari muhimu sana katika mechi ngumu dhidi ya Montpellier. Alibadilisha mechi hiyo na anaimarika, alisema kocha Thomas Tuchel.
Anajitahidi sana mazoezini na anaendelea kupata makali yake. Anaweza sasa kutimka kwa urahisi, na alikuwa mzuri, mzuri sana.
Licha ya kuwa PSG ilikuwa tayari imefuzu, na usfiri nchini Ufaransa kuwa katika hatari ya kutatizwa kabisa na mgomo katika sekta ya usafiri, uwanja wa Parc des Princes ulikuwa umefurika mashabiki.
Idadi hiyo ya mashabiki ilijumuisha wale kutoka Galatasaray. Visa kati ya mashabiki wa klabu hizi vilishuhudiwa kabla ya mechi, huku polisi wakilazimika kutumia vitoa machozi kutuliza hali.
Mechi yenyewe ilionekana kama mojawapoya vipindi vya mazoezi, huku Tuchel akipumzisha nyota kama Angel Di Maria, Thiago Silva Marco Verratti na kipa Keylor Navas.
Mastaa wakubwa waliokuwa uwanjani ni Neymar na Mbappe, ambao walikuwa miba sana kwa mabingwa hao Uturuki.
Baada ya mechi hiyo ya mwisho ya makundi dhidi ya Red Star msimu uliopita, ambayo Neymar alifungia PSG iliyoshinda 4-1, Mbrazilhuyo alikosa mechi ya mkondo wa kwanza na pili ya raundi ya 16-bora dhidi ya Manchester United akiuguza jeraha.
Kisha, alikuwa shabiki katika mechi tatu za kwanza wa Klabu Bingwa za msimu huu akitumikia marufuku, na pia akakosa mechi iliyofuata dhidi ya Club Brugge alipoumia. 
Neymar alirejea ulingoni katika sare ya 2-2 dhidi ya Real Madrid wiki mbili zilizopita, lakini kama mchezaji wa akiba.